Source: https://domov.sme.sk/c/5559315/zaplatime-za-dalsie-sudne-prietahy.html
Timestamp: 2017-09-23 22:14:45+00:00

Document:
Zaplatíme za ďalšie súdne prieťahy - domov.sme.sk
Zaplatíme za ďalšie súdne prieťahy
Dvetisícsto eur nás budú stáť súdne prieťahy z konania vedeného na Okresnom súde Bratislava IV.
21. sep 2010 o 18:53 SITA
BRATISLAVA. Slovensko má opäť zaplatiť za súdne prieťahy. Európsky súd pre ľudské práva vyhlásil dnes rozsudok v prípade Mošať proti Slovenskej republike a Mošaťovi priznal 2 100 eur.
Mošať pritom žiadal 80 tisíc eur. Ako ďalej agentúru SITA informoval hovorca ministerstva spravodlivosti Peter Bubla, "Mošať žaloval Slovenskú republiku pre porušenie Dohovoru o ochrane ľudských práv a základných slobôd v dôsledku neprimeranej dĺžky konania o výkon rozhodnutia vedeného na Okresnom súde Bratislava IV, v ktorom bol v postavení povinného. ...Trvalo štyri roky a osem mesiacov na dvoch stupňoch konania. Okrem toho sa sťažoval na dĺžku ďalších dvoch konaní o výkon rozhodnutia vedených tým istým súdom".
Dĺžkou konania sa podľa informácií hovorcu rezortu spravodlivosti zaoberal aj Ústavný súd SR, ktorý konštatoval zbytočné prieťahy v konaní na Okresnom súde Bratislava IV.
Prikázal okresnému súdu konať vo veci bez zbytočných prieťahov a priznal pánovi Mošaťovi náhradu trov právneho zastúpenia.
Primerané finančné zadosťučinenie mu však ústavný súd nepriznal s odôvodnením, že Mošať mal v konaní pozíciu povinného a ak by dobrovoľne splnil to, čo mu ukladalo vykonateľné rozhodnutie, konanie o výkon rozhodnutia by sa nemuselo začať.
Podľa Európskeho súdu pre ľudské práva náprava, ktorú Mošať získal od ústavného súdu, nebola dostatočná. Súd poukázal na skutočnosť, že hoci mal sťažovateľ v konaní postavenie povinného, ústavný súd uznal zodpovednosť okresného súdu za prieťahy v tomto konaní.
Napriek tomu sťažovateľovi žiadne odškodnenie nepriznal. S poukázaním na dĺžku konania v čase vyhlásenia nálezu ústavného súdu európsky súd konštatoval, že došlo k porušeniu článku 6 ods. 1 Dohovoru.

References: súd 
 súd 
 súd 
 Súd 
 súd 
 súd